b'\n_START_ARTICLE_\n\xc5\xbdem\xc4\x97s Draugai\n_START_PARAGRAPH_\n\xc5\xbdem\xc4\x97s Draugai (angl. Friends of the Earth International, FoEI) \xe2\x80\x93 daugiau nei 70-ies pasaulio \xc5\xa1ali\xc5\xb3 aplinkosaugos organizacijas vienijantis tinklas. Kilo i\xc5\xa1 1969 m. San Fransiske David Brower \xc4\xafkurtos organizacijos Friends of the Earth._NEWLINE_\xc5\xbdem\xc4\x97s Draug\xc5\xb3 b\xc5\xabstin\xc4\x97 \xc4\xafsik\xc5\xabrusi Amsterdame.\n_START_SECTION_\nIstorija\n_START_PARAGRAPH_\nPirm\xc4\x85j\xc4\x85 Friends of the Earth organizacij\xc4\x85 \xc4\xafk\xc5\xabr\xc4\x97 aplinkosaugos aktyvistas David Brower 1969 m. San Fransiske. Kitais metais susik\xc5\xabr\xc4\x97 padaliniai Did\xc5\xbeiojoje Britanijoje ir Pranc\xc5\xabzijoje, o 1971 m. \xe2\x80\x93 \xc5\xa0vedijoje. Tais pa\xc4\x8diais metais vis\xc5\xb3 keturi\xc5\xb3 valstybi\xc5\xb3 atstovai \xc4\xafsteig\xc4\x97 federacij\xc4\x85 Friends of the Earth International. V\xc4\x97liau tinklas pl\xc4\x97t\xc4\x97si, apjungdamas pana\xc5\xa1ias vertybes turin\xc4\x8dias aplinkosaugines organizacijas \xc4\xafvairiose \xc5\xa1alyse, ir \xc5\xa1iuo metu vienija aktyvistus i\xc5\xa1 77 valstybi\xc5\xb3 bei turi apie 2 milionus palaikytoj\xc5\xb3.\n_START_SECTION_\nStrukt\xc5\xabra\n_START_PARAGRAPH_\nFoEI veikia kaip atskir\xc5\xb3 NVO federacija, koordinuoja j\xc5\xb3 veikl\xc4\x85, inicijuoja bendromis j\xc4\x97gomis vykdomas tarptautines akcijas. Nema\xc5\xbeai FoEI priklausan\xc4\x8di\xc5\xb3 NVO vadinasi \xc5\xbdem\xc4\x97s draugai vietine kalba, ta\xc4\x8diau gali naudoti ir kitokius pavadinimus. Kiekviena FoEI nar\xc4\x97 veikia savaranki\xc5\xa1kai, ta\xc4\x8diau sutinka laikytis bendr\xc5\xb3 vertybi\xc5\xb3, veiklos princip\xc5\xb3.\n_START_SECTION_\nFinansavimas\n_START_PARAGRAPH_\nFoEI finansuojama i\xc5\xa1 savanori\xc5\xa1k\xc5\xb3 nari\xc5\xb3 \xc4\xafna\xc5\xa1\xc5\xb3, paramos teikiamos individuali\xc5\xb3 asmen\xc5\xb3, kompanij\xc5\xb3, valstyb\xc4\x97s. Kiekviena FoEI priklausanti NVO finansavim\xc4\x85 administruoja savaranki\xc5\xa1kai.'